Pa sou sukkel om al hierdie dinge te aanvaar | Netwerk24
REGSTREEKS: Indië (12/0) t. Suid-Afrika
Pa sou sukkel om al hierdie dinge te aanvaar
Deur Reinhold Swart, Stellenryk 08 Junie 2018 00:00
My oorlede pa, oom Giel Swart van die Paarl, was maar net 'n sweiser, maar hy het al die goeie waardes in die lewe vir ons geleer.
Hy was 'n harde man, maar by sy werkwinkel op die plaas het daar nie onderskeid tussen mense bestaan nie. Vir outa Willem-hulle moes ons met groot respek behandel het, en as ons en ons bruin vriendjies "uit" ons spoor getrap het, het ons saam deurgeloop.
Pa het ons geleer om vir die Springbokke te skree, maar was hy ook opgewonde as 'n Paarliet goed in die Federasiespan gevaar het. En voor 'n toets het hy ons altyd mooi regop laat staan om "Die Stem" saam te sing . . . en van trots het sy oë so blou geblink soos "die blou van onse hemel".
Pa Giel het in 'n weeshuis grootgeword, maar hy het 'n groot waardering vir die mooi dinge in die lewe gehad. As ons met die ou ligblou Toyota-bakkie om die sirkel by die polisiestasie gery het, het hy altyd verwys na hoe mooi die landsvlag voor die gebou is. En dan het een van ons dit met "oranje, blanje, blou" beaam.
Hy was lief vir Afrikaans en het alles verslind waarop hy sy hande kon lê, van Die ruiter in swart, Mark Condor en Die Landstem tot die boeke van Boerneef en PH Nortjé. Dit is ook geen wonder dat toe hy op sestig afgetree het, hy as die eerste opsigter van die Afrikaanse Taalmonument aangestel is nie. En daar het hy vele keer vir ons die simboliek van die monumentale struktuur uitgelê.
Vandag is ek dankbaar dat Pa nie meer met ons is nie. Dit sou vir hom baie moeilik gewees het om te aanvaar dat alles waaroor hy so erg was, nou verkeerd, gewraak en haatlik is.